SKRIFTLIG FORESPØRGSEL E-0772/01

af Juan Naranjo Escobar (PPE-DE) til Rådet

(15. marts 2001)

Om: Fred for regionen omkring De Store Søer

Den krig, der hærger regionen omkring De Store Søer, og som syv lande er indblandet i, har krævet tusinder af dødsofre som følge af de blodige sammenstød mellem forskellige racer, stammer og andre samfund. Konflikten har hærget regionen omkring De Store Søer i årevis. Den politiske udvikling i Den Demokratiske Republik Congo efter mordet på Laurent Kabila har imidlertid vist, hvorledes diktatorens forsvinden har ført til en opblødning af situationen i landet.

Er Rådet mere optimistisk i lyset af de nye perspektiver, der åbner sig i Den Demokratiske Republik Congo efter magtskiftet, og tror det, at der endelig kan skabes fred i regionen nu? Påtænker EU at yde støtte til gennemførelsen af planen om afvæbning og reintegrering af oprørerne? Hvorledes vil en sådan plan kunne gennemføres? Vil det være hensigtsmæssigt at tilskynde til en demobilisering som et centralt udgangspunkt for fredsprocessen? Hvornår påtænker EU at indkalde til en konference for landene i Centralafrika med henblik på at skabe grundlag for et mere intenst regionalt samarbejde og opstille nye modeller for et samarbejde mellem de mere udviklede lande og landene i den pågældende region?

Samlet svar på skriftlige forespørgsler E-0691/01 og E-0772/01

(13. juli 2001)

Rådet har med tilfredshed noteret de højtidelige tilsagn, som parterne gav den 15. februar i Lusaka og den 21. og 22. februar i New York om at genoptage gennemførelsen af Lusaka-våbenhvileaftalen, der udgør et bredt accepteret grundlag for fred i Den Demokratiske Republik Congo og i hele regionen.

Rådet ser med tilfredshed på vedtagelsen af FN's Sikkerhedsråds resolution 1341, der godkender det ajourførte operationskoncept for MONUC, og har understreget, at en hurtig indsættelse af MONUC er af afgørende betydning for at sikre og overvåge, at tropperne standser kamphandlingerne med henblik på en fuldstændig, endelig og betingelsesløs tilbagetrækning af udenlandske tropper fra Den Demokratiske Republik Congo med det endelige mål at genoprette Den Demokratiske Republik Congos suverænitet og territoriale integritet.

Rådet har bekræftet, at EU fortsat vil yde politisk og materiel støtte til MONUC og de lande, der bidrager til den.

Rådet har fremhævet, at det er vigtigt at afvæbne de væbnede grupper, som opererer i eller fra Den Demokratiske Republik Congos område. Det ser med tilfredshed på bestemmelserne i resolution 1341 fra FN's Sikkerhedsråd, der indtrængende henstiller til konfliktens parter om at samarbejde med MONUC om udarbejdelse af en plan for afvæbning, demobilisering og reintegration af alle de væbnede grupper, der er omhandlet i bilag A, kapitel 9.1, i Lusaka-aftalen. Den Europæiske Union er rede til at samarbejde med det internationale samfund, navnlig De Forenede Nationers særorganisationer, om den nærmere udformning af et sådant program og har givet Den Europæiske Unions særlige repræsentant mandat til at indlede overvejelser om, hvorledes man kan komme videre med dette spørgsmål. Før disse overvejelser er blevet forelagt for og drøftet i Rådet, er det for tidligt at drøfte gennemførelsen og finansieringen af et sådant program.

Rådet har på ny understreget betydningen af snarest at indlede den nationale dialog som fastsat i Lusaka-aftalen og har erindret om, at Den Europæiske Union og dens medlemsstater støtter processen vedrørende den nationale dialog samt er rede til at fortsætte støtten til den institutionelle ramme herfor.

Rådet har givet udtryk for stor bekymring over de fortsatte alvorlige overtrædelser af menneskerettighederne i Den Demokratiske Republik Congo og har mindet de pågældende regeringer om deres ansvar for, at deres egne væbnede styrker og de væbnede styrker, der de facto er under deres kontrol, opretholder respekten for menneskerettighederne.

I Rådets fælles aktion om udnævnelse af EU's særlige repræsentant, hr. Ajello, henvises der faktisk til en international konference om fred, stabilitet, demokrati og udvikling i De Store Søers Område i Afrika, der skal afholdes på et passende tidspunkt, men Rådet har endnu ikke taget stilling til dette spørgsmål.

Kommissionen har for nylig tilkendegivet, at den ønsker gradvis at genoptage udviklingssamarbejdet via en gradvis genindførelse af den støtte, der har været afbrudt siden 1992, og ved at frigive kreditter fra Den 7. og 8. Europæiske Udviklingsfond (EUF), dvs. 120 mio. EUR. Disse midler bør ledsage fredsprocessen og vil blive ydet afhængigt af de fremskridt, som de congolesiske myndigheder gør i fredsprocessen og i overgangen hen imod demokrati.